Vermiste man se voertuig gevindJulius Verhoog (68) is op 28 Februarie die laaste keer by sy huis in View Village in Islandview, Mosselbaai, gewaar (Foto: Missing Children South Africa, Facebook) ’n Man van Mosselbaai wat al sedert Februarie vanjaar vermis word, se motor is Maandag gevind. Julius Verhoog (68) is op 28 Februarie die laaste keer by sy huis in View Village in Islandview, Mosselbaai, gewaar. Sers. Christopher Spies, polisiewoordvoerder, sê personeel van CapeNature het Maandag omstreeks 11:40 ’n grys Citroën-motor aan die voet van die Robinson-pas by Mosselbaai gevind. Dié motor is in Verhoog se naam geregistreer. “’n Ontbinde liggaam van ’n man is in die motorwrak gevind. Da Gamaskop-polisie het ’n geregtelike doodsondersoek van stapel gestuur,” bevestig Spies. “Die identiteit van die persoon wie se liggaam in die motor gevind is, moet nog vasgestel word.”